Mi-d yuɣal Ʃli Maqur s axxam, tban-as-d tudert d taberkant imi asirem-nni s way-s yettṣebbir iman-is, yenɣa-t layas. Yeqqim Ʃli am umeḥbus gar ṛebεa leḥyuḍ, iḥulfa aṭas s liḥala deg yella mi yettwali tizyiwin-is qqaren teddun ɣef yiḍarren nsen. Yerra-tt kan i ṛṛadyu tis snat; yettabeε ahil-is seg-mi ad d- yecreq yiṭij alama yewwi-t nadam. Baba-s, mi t-iwala di liḥala yetqelleq aṭas fell-as, iruḥ inecd-d tizya-s ad d-ttasen ad sεeddayen kra n lweqt yid-s. Ihi arrac-nni, yal mi d-fɣen seg uɣerbaz, ad rren ɣer Ʃli. D ayen isferḥen mliḥ Ʃli ladɣa imi arrac-nni yal yiwen deg-sen ad d-yawi yid-s kra n wurar ama d ileqqafen neɣ d ayen niḍen. Llan wid i d-yettawin yid-sen ayen ara ɣren dɣa Ʃli yettarra dehn-is yernu yessutur deg warrac-agi ad as-d-sfehmen ayen akka xeddmen, amek ttarun imḍanen. Arracnni, ttεawaden-as-d akk ayen i asen-d-yenna uselmad. Nutni, ɣur-sen d urar, Ʃli yebda isenṭaq-d awalen, ttawin-as-d idlisen „les bandes disinées“ icban kebir, akim, PIF. Akken dɣa yuɣal ula d tameslayt yessen ad imeslay cwiṭ tafṛansist. Dɣa yuɣal yesawweḍ ad iɣer ula d iɣmisen am: lmuǧahid d lheddaf, xas ulammma d iqdimen. Mi ruḥen yimdukkal-is, yal yiwen ɣer cɣel-is ad yeqqim Ʃli ɣer yidis n yemma-s. Nettat, ad tezrε-d irden neɣ ad tẓeṭ icettiḍen, ad tessefray, netta ad yesmuzgut, imi imal mliḥ yer yisefra. Dɣa akken i d-yenna“ llan kra n yisefra iḥemmel ad asen-isel“ i yecban: